Motivul halucinant pentru care un bărbat a ucis pisica vecinului său. Ce au surprins camerele de supraveghere | VIDEO
Un bărbat de 71 de ani din sectorul 6 al Capitalei a fost reținut 24 de ore, iar apoi plasat sub control judiciar, după ce a omorât pisica unui vecin.
Procurorii îl cercetează pentru uciderea animalelor fără drept și, dacă va fi găsit vinovat, riscă până la șapte ani de închisoare.
Atenție, urmează imagini care vă pot afecta emoțional!
Proprietarul animalului a văzut pe propriile sale camere de supraveghere, amplasate în afară, la gardul proprietății, cum vecinul său, în puterea nopții, iese din propria curte cu cadavrul pisicii în mână și pe care îl aruncă mai apoi pe stradă, încercând probabil să ascundă oribila faptă sau să însceneze un posibil accident.
Imaginile au ajuns și pe mâna anchetatorilor, după ce proprietarul a sesizat polițiștii de la Serviciul pentru Protecția Animalelor.
Confruntat cu aceste imagini, bărbatul le-a oferit anchetatorilor un motiv halucinant pentru care a luat viața pisicii. Acesta a spus că era în relații proaste cu vecinul său, se certaseră în trecut, iar într-o zi pisica vecinului i-ar fi mâncat o bucată de pui. În loc să îl confrunte pe proprietar și să îi ceară acestuia socoteală, bărbatul a ademenit animalul, l-a prins și i-a luat viața.
Ceea ce a uitat, probabil, acest bărbat este că România și-a înăsprit legea privind Protecția Animalelor încă din anul 2004, așa că îi trimite la închisoare pe cei care le iau viața animalelor fără drept.
Totodată, inclusiv operațiile chirurgicale care sunt menite să schimbe înfățișare animalelor sunt interzise de lege, cum ar fi tăierea cozii sau a urechilor. Cei care săvârșesc acest lucru riscă până la trei ani de închisoare, iar cei care rănesc cu intenție animalele domestice sau cele nedomestice sunt, de asemenea, trimiși la închisoare pentru cinci ani.